cometadata/datacite-titles-descriptions-related-identifiers huggingface dataset:
DOI: 10.14457/tu.the.2020.979
title: แรงจูงใจ พฤติกรรมการใช้สื่อและความพึงพอใจในการใช้แอปพลิเคชัน Vibie Live ของกลุ่มเจเนอเรชันวาย

description: การวิจัยครั้งนี้มีวัตถุประสงค์เพื่อศึกษา แรงจูงใจ พฤติกรรมการใช้สื่อ และความพึงพอใจในการใช้แอปพลิเคชัน Vibie Live ของกลุ่มเจเนอเรชันวาย รวมทั้งความสัมพันธ์ระหว่างแรงจูงใจ พฤติกรรมการใช้สื่อ และความพึงพอใจในการใช้งานแอปพลิเคชัน Vibie Live เป็นการวิจัยเชิงปริมาณ เก็บข้อมูลด้วยแบบสอบถามออนไลน์จากกลุ่มเจเนอเรชันวาย ที่มีอายุ 20 – 40 ปี ที่เคยใช้งานแอปพลิเคชัน Vibie Live ในช่วงเวลา 3 เดือน จำนวน 300 คน โดยผลการวิจัยพบว่า ลักษณะทางประชากรกลุ่มตัวอย่างส่วนใหญ่อยู่ในช่วงอายุ 20 – 30 ปี มีความบ่อยครั้งในการใช้งานแอปพลิเคชันโดยเฉลี่ย 6 วัน/สัปดาห์ ในช่วงเวลา 21:01 – 24:00 น. มากที่สุด ในด้านแรงจูงใจในการใช้งานแอปพลิเคชันของกลุ่มตัวอย่าง มีแรงจูงใจมากที่สุดในการใช้งานแอปพลิเคชันเพื่อสร้างความบันเทิง สนุกสนานให้เกิดความสุขใจ โดยกลุ่มตัวอย่างส่วนใหญ่ใช้งานแอปพลิเคชัน Vibie Live เพื่อพูดคุย แลกเปลี่ยนความคิดเห็น ในส่วนของความพึงพอใจในการใช้งานแอปพลิเคชันทุกด้านโดยภาพรวมอยู่ในระดับพึงพอใจมาก เมื่อพิจารณาเป็นรายด้านพบว่า มีความพึงพอใจต่อแอปพลิเคชัน Vibie Live มากที่สุดในด้านประโยชน์ที่ได้รับ จากกิจกรรมต่าง ๆ ในแอปพลิเคชั่น Vibie Live และมีความพึงพอใจมากที่สุดในประเด็น ช่วยผ่อนคลายความตึงเครียด และหลีกหนีจากภาระปัญหาต่าง ๆ ผลการทดสอบสมมติฐานพบว่า จำนวนครั้งที่ใช้งานแอปพลิเคชัน Vibie Live ของกลุ่มเจเนอเรชันวายมีความสัมพันธ์กับความพึงพอใจต่อแอปพลิเคชัน Vibie Live ของกลุ่มเจเนอเรชันวายในภาพรวมอย่างมีนัยสำคัญ (r = 0.143) โดยเป็นความสัมพันธ์ทางบวก กล่าวคือ กลุ่มเจเนอเรชันวายที่มีจำนวนครั้งที่ใช้งานแอปพลิเคชัน Vibie Live มาก จะมีความพึงพอใจต่อแอปพลิเคชัน Vibie Live ในภาพรวมมาก และเมื่อพิจารณาในแต่ละด้าน พบว่า จำนวนครั้งที่ใช้งานแอปพลิเคชัน Vibie Live ของกลุ่มเจเนอเรชันวายมีความสัมพันธ์กับความพึงพอใจต่อแอปพลิเคชัน Vibie Live ด้านคุณภาพ และด้านเนื้อหา
DOI: 10.14457/tu.the.2020.980
title: ความสัมพันธ์ระหว่างการเปิดรับและทัศนคติที่มีต่อมหิดลแชนแนล (Mahidol Channel) กับการรับรู้ภาพลักษณ์ของมหาวิทยาลัยมหิดล และแนวโน้มพฤติกรรมในการเปิดรับมหิดลแชนแนล (Mahidol Channel)

description: การศึกษาวิจัยนี้ เป็นการศึกษาวิจัยเชิงปริมาณ (Quantitative Research) ใช้รูปแบบวิจัยเชิงสำรวจ (Survey Research Method) เพื่อศึกษาการเปิดรับสื่อ ทัศนคติ การรับรู้ภาพลักษณ์พฤติกรรมการเปิดรับสื่อ และแนวโน้มพฤติกรรมในการเปิดรับมหิดลแชนแนล (Mahidol Channel) เก็บข้อมูลจากกลุ่มตัวอย่าง 424 คน ที่มีอายุตั้งแต่ 18 ปีขึ้นไป และเป็นผู้ที่ติดตามมหิดลแชนแนลผ่านช่องทางต่าง ๆ ผลการศึกษาพบว่า กลุ่มตัวอย่างส่วนใหญ่เป็นเพศหญิง อายุ 26-35 ปี การศึกษาระดับปริญญาตรี อาชีพพนักงานบริษัท/ห้างร้านเอกชน รายได้ส่วนตัวต่อเดือน 30,001-50,000 บาท และพบว่า ลักษณะทางประชากรที่แตกต่างกัน ในด้านเพศ อายุ ระดับการศึกษา อาชีพ และรายได้ส่วนตัวต่อเดือน มีความถี่ในการเปิดรับมหิดลแชนแนลผ่านสื่อออนไลน์แตกต่างกัน โดยมีการเปิดรับผ่านทางเฟซบุ๊ก (Facebook) มากที่สุด รองลงมา คือ เว็บไซต์ (Website) ยูทูบ (YouTube) และอินสตาแกรม (Instagram) ตามลำดับ โดยเปิดรับข่าวสารความรู้ด้านสุขภาพ การป้องกัน การรักษา และการดูแลสุขภาพมากที่สุด โดยเปิดรับเพื่อให้ได้ความรู้เกี่ยวกับการดูแล ป้องกัน และรักษาสุขภาพ ทั้งยังพบว่า ความถี่ในการเปิดรับมหิดลแชนแนลผ่านสื่อออนไลน์มีความสัมพันธ์กับทัศนคติต่อการนำเสนอข้อมูลด้านสุขภาพของมหิดลแชนแนลในทุกด้านอย่างมีนัยสำคัญ โดยด้านที่มีความสัมพันธ์สูงสุด คือ ด้านวิธีการนำเสนอ รองลงมาคือ ด้านศิลปะการผลิตรายการ ด้านผู้ดำเนินรายการ และด้านเนื้อหารายการตามลำดับ โดยความสัมพันธ์ในทุกด้านอยู่ในระดับปานกลาง นอกจากนี้ ความถี่ ในการเปิดรับมหิดลแชนแนลผ่านสื่อออนไลน์ ยังมีความสัมพันธ์ทางบวกกับการรับรู้ภาพลักษณ์ของมหาวิทยาลัยมหิดลในภาพรวมอย่างมีนัยสำคัญ โดยด้านที่มีความสัมพันธ์สูงสุด คือ ด้านผู้บริหารและบุคลากร รองลงมาคือ ด้านการให้บริการ (การจัดการศึกษา) และด้านการดำเนินกิจกรรมทางสังคม โดยความสัมพันธ์ในทุกด้านอยู่ในระดับสูง ทั้งยังพบว่า ทัศนคติต่อการนำเสนอข้อมูลด้านสุขภาพของมหิดลแชนแนลในภาพรวม มีความสัมพันธ์ทางบวกกับการรับรู้ภาพลักษณ์ของมหาวิทยาลัยมหิดลในภาพรวมอย่างมีนัยสำคัญ โดยด้านที่มีความสัมพันธ์สูงสุดคือ ด้านวิธีการนำเสนอ รองลงมาคือ ด้านผู้ดำเนินรายการ ด้านศิลปะการผลิตรายการ และด้านเนื้อหารายการ โดยทุกด้านมีความสัมพันธ์อยู่ในระดับสูง และทัศนคติมีความสัมพันธ์กับแนวโน้มพฤติกรรมในการเปิดรับมหิดลแชนแนล และการรักษาสุขภาพ
DOI: 10.14457/tu.the.2021.25
title: มาตรฐานการผลิตน้ำมันปาล์มอย่างยั่งยืน (RSPO: roundtable on sustainable palm oil) เพื่อการส่งออกและการค้าระหว่างประเทศ

description: การค้นคว้าอิสระเรื่อง “มาตรฐานการผลิตปาล์มน้ำมันอย่างยั่งยืน RSPO (Roundtable on Sustainable Palm Oil) เพื่อการส่งออกและการค้าระหว่างประเทศ” ได้จัดทำขึ้นเพื่อศึกษาถึงวัตถุประสงค์และประโยชน์ของการเข้าร่วมมาตรฐาน RSPO เนื่องจากปาล์มน้ำมันเป็นพืชทางการเกษตรที่สามารถแปรรูปไปใช้ประโยชน์ได้อย่างหลากหลาย ไม่ว่าจะเพื่อบริโภคหรือเพื่อใช้ในทางอุตสาหกรรม อีกทั้งเป็นพืชทางเศรษฐกิจที่สามารถสร้างรายได้ให้กับเกษตรกรและประเทศเป็นจำนวนมหาศาล มาตรฐาน RSPO เป็นมาตรฐานการเพาะปลูกที่สำคัญในการควบคุมกระบวนการและขั้นตอนการเพาะปลูกปาล์มน้ำมัน การจัดการภายในโรงงานสกัดปาล์มน้ำมันไม่ปล่อยของเสียเข้าสู่ธรรมชาติและแหล่งชุมชนที่ผู้คนอาศัยอยู่ การจำกัดและควบคุมการใช้สารเคมี และสิทธิความเป็นธรรมในการจ้างแรงงาน ซึ่งทั้งหมดนี้เป็นปัญหาสำคัญที่ส่งผลต่อมาตรการทางการค้าระหว่างประเทศที่ไม่สนับสนุนสินค้าและผลิตภัณฑ์ที่มาจากการทำลายธรรมชาติและสิ่งแวดล้อม อย่างไรก็ตามมาตรฐาน RSPO ไม่ใช่กฎหมายระหว่างประเทศเป็นเพียงมาตรฐานในการเข้าร่วมการเพาะปลูกปาล์มน้ำมันเท่านั้น แต่การเข้าร่วมมาตรฐานนี้เป็นเสมือนการให้การรับรองว่าหากปฏิบัติตามมาตรฐาน RSPO จะเป็นการยืนยันว่าการเพาะปลูกและผลผลิตปาล์มน้ำมันไม่เป็นการทำลายสิ่งแวดล้อม ซึ่งสหภาพยุโรปมีความเข้มงวดกับสินค้าที่นำเข้ามาขายในประเทศเป็นอย่างมากนอกจากนี้ประเทศไทยได้จัดทำร่างพระราชบัญญัติปาล์มน้ำมันและผลิตภัณฑ์จากปาล์มน้ำมันเพื่อเป็นการส่งเสริมการเพาะปลูกปาล์มน้ำมันและร่างพระราชบัญญัติฉบับนี้ได้ให้อำนาจแก่คณะกรรมการนโยบายปาล์มน้ำมันแห่งชาติเป็นผู้รับผิดชอบในการควบคุมกองทุนปาล์มน้ำมันและผลิตภัณฑ์จากปาล์มน้ำมัน การควบคุมราคาการซื้อขายและส่งเสริมสนับสนุนเกษตรกรปาล์มน้ำมันและองค์กรปาล์มน้ำมัน แต่ร่างพระราชบัญญัติดังกล่าวมิได้มีการบัญญัติเกี่ยวกับแนวทางการเพาะปลูกที่เหมาะสมลั่งยืน รวมถึงการกำหนดสิทธิหน้าที่ของเจ้าของที่ดิน เกษตรกร เจ้าของโรงงานสกัดปาล์มน้ำมันและแรงงานที่อยู่ในอุตสาหกรรมปาล์มน้ำมัน การค้าระหว่างประเทศหรือการลงทุนโดยหน่วยงานเอกชน หน่วยงานรัฐหรือการลงทุนจากต่างประเทศ และ ซึ่งการที่ไม่มีบทบัญญัติดังกล่าวมานี้ถือเป็นปัญหาสำคัญในการควบคุมการดำเนินงานทางธุรกิจ การศึกษาค้นคว้าโดยการวิเคราะห์บทกฎหมายของประเทศมาเลเซียที่มีความใกล้เคียงกับร่างพระราชบัญญัติปาล์มน้ำมันและผลิตภัณฑ์ปาล์มน้ำมันของประเทศไทย และกฎหมายของประเทศอินโดนีเซียร่วมด้วย เพื่อให้เห็นถึงความสำคัญและการส่งเสริมการเพาะปลูกปาล์มน้ำมันผ่านมาตรฐาน RSPO อย่างเป็นรูปธรรม เพื่อให้เกิดการปรับปรุง แก้ไขและพัฒนาร่างพระราชบัญญัติปาล์มน้ำมันและผลิตภัณฑ์จากปาล์มน้ำมันต่อได้ในอนาคต
DOI: 10.14457/tu.the.2021.26
title: มาตรการทางกฎหมายในการอนุญาตให้อาศัยหรือทำกินในอุทยานแห่งชาติตามมาตรา 64 พระราชบัญญัติอุทยานแห่งชาติ พ.ศ. 2562

description: พื้นที่อุทยานแห่งชาติเป็นพื้นที่ป่าที่มีความกว้างขวาง เป็นที่ซึ่งมีสภาพธรรมชาติ งดงามตระการตา หรือมีปรากฏการณ์ธรรมชาติที่น่าอัศจรรย์ หรือเป็นที่โดดเด่น มีคุณค่าทางด้านประวัติศาสตร์ ศิลปะสังคมและวัฒนธรรม หรือมีพันธุ์พืช พันธุ์สัตว์ ที่น่าสนใจ ที่ควรแก่การสงวนรักษาไว้เพื่อประโยชน์ทางด้านการอนุรักษ์ อนุรักษ์ โดยมี่กรมอุทยานแห่งชาติสัตว์ป่า และพันธุ์พืช เป็นหน่วยงานรัฐเพียงฝ่ายเดียวที่ดูแลรักษาพื้นที่อุทยานแห่งชาติ โดยอาศัยอำนาจตามพระราชบัญญัติอุทยานแห่งชาติ พ.ศ.2562 ในการควบคุมและจัดการพื้นที่อุทยานแห่งชาติ โดยเฉพาะอย่างยิ่งการแก้ไขปัญหาความขัดแย้งระหว่างประชาชนและหน่วยงานรัฐในการอาศัยหรือทำกินในพื้นที่อุทยานแห่งชาติ โดยเมื่อในปี พ.ศ.2562 รัฐได้ออกบทบัญญัติกฎหมายอันเกี่ยวกับการอนุญาตให้อยู่อาศัยหรือทำกินในอุทยานแห่งชาติตามพระราชบัญญัติอุทยานแห่งชาติ พ.ศ. 2562 มาตรา 64 มาเพื่อแก้ปัญหาการอยู่อาศัยหรือทำกินในอุทยานแห่งชาติ แต่อย่างไรก็ดีพระราชบัญญัติอุทยานแห่งชาติ พ.ศ. 2562 มาตรา 64 นั้นยังไม่มีความรัดกุมในการแก้ไขปัญหาการบริหารและจัดการทรัพยากรป่าไม้ในพื้นที่อุทยานแห่งชาติในระยะยาวได้ เนื่องจากเงื่อนไขตามบทบัญญัตินี้ยังไม่สอดคล้องในการแก้ปัญหาการอยู่อาศัยหรือทำกินในอุทยานแห่งชาติอย่างยั่งยืนได้ ซึ่งอาจเป็นอีกเหตุผลหนึ่งที่นำไปสู่ความขัดแย้งระหว่างเจ้าหน้าที่รัฐกับชุมชนได้ แต่อย่างไรก็ดีหากมีการแก้ไขปรับปรุงตัวบทกฎหมายในบทบัญญัติเช่นว่านี้อย่างรัดกุมและถี่ถ้วน จะสามารถทำให้แก้ปัญหาการอยู่อาศัยหรือทำกินในอุทยานแห่งชาติมี ประสิทธิภาพและประสิทธิผลโดยจะส่งผลให้การบริหารจัดการพื้นที่ทรัพยากรธรรมชาติในเขตอุทยานแห่งชาติยั่งยืนได้
DOI: 10.14457/tu.the.2021.27
title: ปัญหาทางกฎหมายว่าด้วยการใช้สิทธิรักษาพยาบาลกรณีเจ็บป่วยฉุกเฉินวิกฤต: ศึกษากรณีโรงพยาบาลเอกชน

description: การเข้าถึงบริการการแพทย์และสาธารณสุขในภาวะเจ็บป่วยฉุกเฉินวิกฤต นับว่าเป็นสิทธิมูลฐานของปัจเจกชนในการได้รับการรักษาที่มีประสิทธิภาพและทันท่วงทีต่อสถานการณ์ความเจ็บป่วย โดยไม่คำนึงถึงความแตกต่างของฐานะทางเศรษฐกิจหรือความแตกต่างอื่นใด ดังนั้น รัฐบาลไทยจึงกำหนดนโยบายสิทธิการรักษาในภาวะเจ็บป่วยฉุกเฉินวิกฤตโดยไม่เสียค่าใช้จ่ายในทุกพื้นที่และตรากฎหมายขึ้นรองรับและบังคับการให้เป็นไปตามสิทธิ จากการบังคับใช้กฎหมาย โรงพยาบาลเอกชนหลายแห่งต้องประสบปัญหาด้านค่าใช้จ่ายเนื่องจากการได้รับค่าชดเชยที่อาจไม่เหมาะสม ทั้งบทบัญญัติที่ให้ความคุ้มครองกลุ่มอาการภาวะเจ็บป่วยฉุกเฉินวิกฤตมีเนื้อหาที่ไม่ครอบคลุม แพทย์ไม่มีดุลพินิจเป็นที่สุดในการวินิจฉัยส่งผลให้เกิดปัญหาในทางปฏิบัติต่อการรับผู้ป่วยไว้รักษาในโรงพยาบาล นอกจากนี้กลไกการบังคับให้เป็นไปตามกฎหมายเชิงบทลงโทษโดยหน่วยงานภาครัฐยังคงมีความซ้ำซ้อนทั้งด้านอำนาจหน้าที่และรูปแบบของบทลงโทษตามกฎหมาย จากการศึกษาเปรียบเทียบพบว่า กฎหมายการแพทย์ฉุกเฉินในประเทศอังกฤษและประเทศสหรัฐอเมริกามีการจ่ายค่าชดเชยให้แก่โรงพยาบาลเอกชนที่เข้าร่วมโครงการของรัฐในหลายรูปแบบ มีการให้ความคุ้มครองภาวะเจ็บป่วยฉุกเฉินที่ครอบคลุมโดยแพทย์ผู้ทำการรักษาเป็นผู้วินิจฉัย ตลอดจนกลไกการบังคับให้เป็นไปตามกฎหมายโดยหน่วยงานภาครัฐที่มีความแตกต่างจากกฎหมายของไทย การศึกษาเชิงเปรียบเทียบในบทความนี้จะนำไปสู่แนวทางในการพัฒนากฎหมายว่าด้วยสิทธิการรักษาพยาบาลในภาวะเจ็บป่วยฉุกเฉินวิกฤตที่จะสร้างดุลยภาพระหว่างโรงพยาบาลเอกชนต่อบทบาทหน้าที่ในการดำเนินงานเพื่อสาธารณประโยชน์ด้านการสาธารณสุขของภาครัฐที่มีประสิทธิภาพต่อไป
DOI: 10.14457/tu.the.2020.981
title: การเปิดรับสื่อและการมีส่วนร่วมกับกิจกรรมความรับผิดชอบต่อสังคม ในพื้นที่จังหวัดระยองของพนักงานกลุ่มบริษัท พีทีที โกลบอล เคมิคอล จำกัด (มหาชน)

description: การวิจัยนี้มีวัตถุประสงค์เพื่อศึกษาการเปิดรับสื่อ และการมีส่วนร่วมกับกิจกรรมความรับผิดชอบต่อสังคม รวมทั้งเพื่อศึกษาความแตกต่างระหว่างภูมิหลังกับการเปิดรับสื่อ และเพื่อศึกษาถึงความสัมพันธ์ระหว่างการเปิดรับสื่อกับการมีส่วนร่วมกับกิจกรรมความรับผิดชอบต่อสังคมในพื้นที่จังหวัดระยองของพนักงานกลุ่มบริษัท พีทีที โกลบอล เคมิคอล จำกัด (มหาชน)การวิจัยนี้ใช้การวิจัยเชิงสำรวจ ประชากร คือ พนักงานกลุ่มบริษัท พีทีที โกลบอล เคมิคอล จำกัด (มหาชน) จำนวน 4,972 คน ขนาดตัวอย่าง 320 คน ใช้การเลือกตัวอย่างแบบโควตา โดยแบ่งโควตาตามกลุ่มธุรกิจ และใช้แบบสอบถามเป็นเครื่องมือในการเก็บรวบรวมข้อมูล โดยเก็บข้อมูลทางสื่อสังคมออนไลน์ ใช้วิธีการเก็บรวบรวมข้อมูลด้วยการให้กลุ่มตัวอย่างกรอกแบบสอบถามด้วยตนเอง โดยทำเป็นแบบสอบถามออนไลน์ ไปโพสต์ที่สื่อสังคมออนไลน์เฟซบุ๊กและแอปพลิเคชัน LINE ทั้งนี้เก็บรวบรวมข้อมูลในวันที่ 1-30 มิถุนายน 2564 และวิเคราะห์ข้อมูลด้วยสถิติเชิงพรรณนาและสถิติเชิงอนุมาน ผลการวิจัย พบว่า กลุ่มตัวอย่างมีการเปิดรับสื่อเกี่ยวกับความรับผิดชอบต่อสังคมในระดับมาก และกลุ่มตัวอย่างมีการเปิดรับสื่อเกี่ยวกับความรับผิดชอบต่อสังคมผ่านสื่อออนไลน์มากกว่าสื่อออฟไลน์ นอกจากนั้นกลุ่มตัวอย่างมีการมีส่วนร่วมกับกิจกรรมความรับผิดชอบต่อสังคมในระดับ ปานกลาง โดยเข้าร่วมในวันที่จัดกิจกรรมสูงที่สุด รองลงมา คือ มีส่วนร่วมประเมินผล มีส่วนร่วมในการวางแผน และมีส่วนร่วมในการกำหนดประเด็น ตามลำดับผลการทดสอบสมมติฐาน พบว่า พนักงานที่มีอายุงานและตำแหน่งงานที่ต่างกันจะมีการเปิดรับสื่อในแตกต่างกันอย่างมีนัยสำคัญ และพนักงานที่สังกัดอยู่ในลุ่มธุรกิจที่แตกต่างกันจะมีการเปิดรับสื่อไม่แตกต่างกันอย่างมีนัยสำคัญ นอกจากนี้ยังพบว่า การเปิดรับสื่อมีความสัมพันธ์ทางบวกกับการมีส่วนร่วมกับกิจกรรมความรับผิดชอบต่อสังคม โดยสื่อออฟไลน์มีขนาดความสัมพันธ์สูงกว่าสื่อออนไลน์ ทั้งการมีส่วนร่วมในภาพรวม การมีส่วนร่วมกำหนดประเด็น การมีส่วนร่วมในการวางแผน และการมีส่วนร่วมประเมินผล ยกเว้นการเข้าร่วมในวันที่จัดกิจกรรมเท่านั้นที่พบว่า สื่อออนไลน์มีขนาดความสัมพันธ์สูงกว่าสื่อออฟไลน์
DOI: 10.14457/tu.the.2020.982
title: การรับชมละครโทรทัศน์เกาหลีที่ปรากฏภาพการดื่มเครื่องดื่มแอลกอฮอล์ของผู้หญิง กับทัศนคติของกลุ่มเจเนอเรชันวายที่มีต่อการดื่มเครื่องดื่มแอลกอฮอล์ของผู้หญิง

description: งานวิจัยเรื่อง “การรับชมละครโทรทัศน์เกาหลีที่ปรากฏภาพการดื่มเครื่องดื่มแอลกอฮอล์ของผู้หญิง กับทัศนคติของกลุ่มเจเนอเรชันวายที่มีต่อการดื่มเครื่องดื่มแอลกอฮอล์ของผู้หญิง” ในครั้งนี้ มุ่งศึกษาความสัมพันธ์เกี่ยวกับการรับชมละครโทรทัศน์เกาหลีที่ปรากฏภาพการดื่มเครื่องดื่มแอลกอฮอล์ของผู้หญิง กับทัศนคติ พฤติกรรม และแนวโน้มพฤติกรรมในการดื่มเครื่องดื่มแอลกอฮอล์ของผู้หญิงของกลุ่มเจเนอเรชันวาย จะเห็นได้ว่าผู้หญิงกลุ่มเจเนอเรชันวายในปัจจุบัน ได้รับอิทธิพลต่อการเข้ามามีบทบาทของวัฒนธรรมเกาหลี โดยที่วัฒนธรรมการดื่มแอลกอฮอล์ของเกาหลีเป็นเรื่องที่พบเห็นได้ทั่วไปในละครโทรทัศน์เกาหลี และสถิติการดื่มแอลกอฮอล์ของผู้หญิงไทยก็มีสถิติเพิ่มสูงขึ้นทุกปีในแต่ละปีที่ผ่านมา จึงทำให้มีความน่าสนใจในการศึกษา โดยในการวิจัยครั้งนี้ใช้รูปแบบการวิจัยแบบ เชิงสำรวจ (Survey Research) เก็บข้อมูลจากกลุ่มตัวอย่างจำนวน 300 คน ซึ่งเป็นเพศหญิงกลุ่มเจเนอเรชันวาย ที่รับชมละครโทรทัศน์เกาหลีที่ปรากฏภาพการดื่มเครื่องดื่มแอลกอฮอล์ของผู้หญิง โดยกระจายแบบสอบถามบนสื่อสังคมออนไลน์ต่าง ๆ ผลการศึกษาพบว่า การรับชมละครโทรทัศน์เกาหลีที่ปรากฏภาพการดื่มเครื่องดื่มแอลกอฮอล์ของผู้หญิง มีความสัมพันธ์กับทัศนคติการดื่มเครื่องดื่มแอลกอฮอล์ของผู้หญิงอย่างมีนัยสำคัญ โดยผู้ที่มีการรับชมละครโทรทัศน์เกาหลีในระดับมาก จะมีทัศนคติที่ดีต่อการดื่มเครื่องดื่มแอลกอฮอล์ของผู้หญิง ส่วนใหญ่มองว่าเป็นเรื่องธรรมดาที่สามารถเกิดขึ้นได้ในชีวิตประจำวัน และยังมีส่วนช่วยสร้างบรรยากาศที่สนุกสนานในกลุ่มเพื่อน อีกทั้ง ทัศนคติที่มีต่อการดื่มเครื่องดื่มแอลกอฮอล์ของผู้หญิง มีความสัมพันธ์กับพฤติกรรมในการดื่มเครื่องดื่มแอลกอฮอล์ของผู้หญิงอย่างมีนัยสำคัญ ซึ่งจากผลจะมีพฤติกรรมการดื่มเครื่องดื่มแอลกอฮอล์ในโอกาสพิเศษงานเลี้ยง งานสังสรรค์ต่าง ๆ และเพื่อเป็นการสร้างบรรยากาศให้เกิดความสนุกสนานและบันเทิงในกลุ่มเพื่อน นอกจากนั้น ทัศนคติที่มีต่อการดื่มเครื่องดื่มแอลกอฮอล์ของผู้หญิง มีความสัมพันธ์กับแนวโน้มพฤติกรรมการดื่มเครื่องดื่มแอลกอฮอล์ของกลุ่มเจเนอเรชันวายอย่างมีนัยสำคัญ โดยแนวโน้มกลุ่มตัวอย่างส่วนใหญ่มีความตั้งใจที่จะดื่มเครื่องดื่มแอลกอฮอล์ และเชิญชวนผู้อื่นดื่มเครื่องดื่มแอลกอฮอล์ในวาระโอกาสต่าง ๆ
DOI: 10.14457/tu.the.2020.983
title: พฤติกรรมการเปิดรับข่าวสารทางการเมืองและการมีส่วนร่วมทางการเมืองของ generation Z ผ่านสื่อสังคมออนไลน์

description: การวิจัยเรื่อง “พฤติกรรมการเปิดรับข่าวสารการเมือง และการมีส่วนร่วมทางการเมืองของ Generation Z ผ่านสื่อสังคมออนไลน์”มีวัตถุประสงค์เพื่อ 1) ศึกษาพฤติกรรมการเปิดรับข่าวสารทางการเมืองผ่านสื่อสังคมออนไลน์ของ Generation Z 2) ศึกษาการมีส่วนร่วมทางการเมืองผ่านสื่อสังคมออนไลน์ของ Generation Z 3) ศึกษาความแตกต่างของลักษณะทางประชากรกับพฤติกรรมการเปิดรับข่าวสารทางการเมืองผ่านสื่อสังคมออนไลน์ของ Generation Z 4) ศึกษาความแตกต่างของลักษณะทางประชากรกับการมีส่วนร่วมทางการเมืองผ่านสื่อสังคมออนไลน์ของ Generation Z และ 5) ศึกษาความสัมพันธ์ระหว่างพฤติกรรมการเปิดรับข่าวสารทางการเมืองผ่านสื่อสังคมออนไลน์และการมีส่วนร่วมทางการเมืองผ่านสื่อสังคมออนไลน์ของ Generation Z เป็นการวิจัยเชิงปริมาณ โดยใช้แบบสอบถาม เป็นเครื่องมือในการเก็บรวบรวมข้อมูล จากกลุ่มตัวอย่างจำนวน 300 ตัวอย่าง โดยใช้วิธีการสุ่มตัวอย่างแบบเจาะจง ประชากรที่ใช้ในการศึกษาครั้งนี้ได้แก่ ประชากรที่อาศัยอยู่ในประเทศไทย ที่อยู่ในช่วงของ Generation Z เป็นกลุ่มคนที่เกิดปี พ.ศ. 2539-2552 และเคยมีประสบการณ์การแสดงออกทางการเมืองในระยะเวลา 2 ปีผลวิจัยพบว่า ประชากรกลุ่มตัวอย่างส่วนใหญ่เป็นเพศหญิง มีช่วงอายุ 21-25 ปี มีรายได้ต่ำกว่า 10,000 บาท และมีระดับการศึกษาระดับปริญญาตรี ทั้งนี้กลุ่มตัวอย่างร้อยละ 73.0 ยังมีภูมิลำเนาอยู่ในกรุงเทพมหานคร จากข้อมูล พฤติกรรมการเปิดรับข้อมูลข่าวสารทางการเมืองผ่านสื่อสังคมออนไลน์ พบว่า กลุ่มตัวอย่างส่วนใหญ่เลือกใช้สื่อสังคมออนไลน์ผ่านช่องทางทวิตเตอร์ (M = 4.13) โดยร้อยละ 39.3 มีความถี่ในเปิดรับเป็นทุกครั้งที่มีการอัปเดทเกี่ยวกับการเมือง และอยู่ในช่วงเวลา 20.01-00.00 น. กว่าร้อยละ 51.0 และส่วนใหญ่ใช้สมาร์ตโฟนเป็นอุปกรณ์ในการเปิดรับ ร้อยละ 91.0 จากสมมติฐาน พบว่า พฤติกรรมการเปิดรับข้อมูลข่าวสารทางการเมืองผ่านสื่อสังคมออนไลน์ ในการเปิดรับสื่อสังคมออนไลน์ในภาพรวม มีความสัมพันธ์กับการมีส่วนร่วมทางการเมืองผ่านสื่อสังคมออนไลน์ โดยด้านที่มีความสัมพันธ์สูงสุดคือ ด้านกดติดตาม (r = .465) รองลงมาคือ ด้านการเปลี่ยนกรอบโพรไฟล์ (r = .458) ด้านการโพสต์ (r = .424) ด้านการติดแฮชแท็ก (r = .415) ด้านการกดแชร์ (r = .405) ด้านการแสดงความคิดเห็น (r = .394) และด้านการกดถูกใจ (r = .188) ตามลำดับ พฤติกรรมการเปิดรับข้อมูลข่าวสารทางการเมืองผ่านสื่อสังคมออนไลน์ ในประเภทของเนื้อหาการเมืองในภาพรวม มีความสัมพันธ์กับการมีส่วนร่วมทางการเมืองผ่านสื่อสังคมออนไลน์ สรุปได้ว่า พฤติกรรมการเปิดรับข้อมูลข่าวสารทางการเมืองผ่านสื่อสังคมออนไลน์ มีความสัมพันธ์กับการมีส่วนร่วมทางการเมืองผ่านสื่อสังคมออนไลน์ โดยเป็นความสัมพันธ์เชิงบวก อย่างมีนัยสำคัญทางสถิติที่ระดับ 0.05
DOI: 10.14457/tu.the.2020.984
title: ทัศนคติของพนักงานที่มีต่อการสื่อสารภายในองค์กรเกี่ยวกับพฤติกรรมการมีส่วนร่วมทางการเมืองบนสื่อสังคมออนไลน์

description: การศึกษาเรื่อง “ทัศนคติของพนักงานที่มีต่อการสื่อสารภายในองค์กรเกี่ยวกับพฤติกรรมการมีส่วนร่วมทางการเมืองบนสื่อสังคมออนไลน์” นี้เป็นการวิจัยเชิงปริมาณ (Quantitative Research) โดยวิธีการวิจัยเชิงสำรวจ (Survey Research) แบบเก็บข้อมูล ณ ช่วงเวลาใดเวลาหนึ่งเพียงครั้งเดียว(Cross-sectional Study) โดยใช้แบบสอบถาม (Questionnaire) เป็นเครื่องมือในการเก็บข้อมูลจากกลุ่มตัวอย่างซึ่งเป็นพนักงานที่มีอายุ18ปีขึ้นไป ทำงานในองค์กรเขตพื้นที่กรุงเทพมหานครที่ได้รับข้อมูลเนื้อหา, ข่าวสารการสื่อสารภายในองค์กรเกี่ยวกับพฤติกรรมการมีส่วนร่วมทางการเมืองบนสื่อสังคมออนไลน์ จำนวน 400 คน ส่วนการวิเคราะห์ข้อมูลใช้โปรแกรมสถิติสำเร็จรูป ซึ่งสรุปผลได้ดังนี้1. ลักษณะประชากร กลุ่มตัวอย่างส่วนใหญ่เป็นเพศหญิง มีอายุอยู่ในช่วง 31-40 ปีสังกัดองค์กรเอกชน มีระยะเวลาทำงานในองค์กรไม่เกิน 5 ปี มีจิตสำนึกประชาธิปไตยในระดับมากที่สุด ทั้งนี้กลุ่มตัวอย่างส่วนใหญ่มีพฤติกรรมการมีส่วนร่วมทางการเมืองบนสื่อสังคมออนไลน์ในระดับน้อย โดยกิจกรรมที่มีส่วนร่วมมากที่สุด คือ การร่วมสนทนา แลกเปลี่ยน แสดงความเห็นทางการเมือง ผ่านประเภทสื่อสังคมออนไลน์มากที่สุดคือ เฟซบุ๊ก รองลงมา คือ ทวิตเตอร์ อินสตาแกรม และยูทูบ ตามลำดับ และกลุ่มตัวอย่างส่วนใหญ่มีทัศนคติที่เป็นกลางต่อการสื่อสารภายในองค์กรเกี่ยวกับพฤติกรรมการมีส่วนร่วมทางการเมืองบนสื่อสังคมออนไลน์ โดยมีระดับทัศนคติเชิงบวกต่อด้านเนื้อหา และมีทัศนคติเป็นกลางต่อด้านผู้ส่งสาร ด้านช่องทางการสื่อสาร และด้านประเภทการสื่อสาร2. ลักษณะประชากรที่มีเพศที่แตกต่างกัน มีจิตสํานึกประชาธิปไตยไม่แตกต่างกัน แต่ลักษณะประชากรที่มีช่วงอายุ ลักษณะองค์กร และระยะเวลาทำงานในองค์กรที่แตกต่างกัน มีจิตสํานึกประชาธิปไตยแตกต่างกัน โดยพบว่าพนักงานที่มีช่วงอายุ 18-30 ปี มีจิตสำนึกประชาธิปไตย มากกว่าพนักงานที่มีช่วงอายุมากกว่า 50 ปี ส่วนพนักงานที่มีช่วงอายุ 31-40 ปี มีจิตสำนึกประชาธิปไตย มากกว่าพนักงานที่มีช่วงอายุ 41-50 ปี และช่วงอายุมากกว่า 50 ปี ซึ่งยังพบว่าพนักงานที่ทำงานสังกัดองค์กรเอกชน มีจิตสำนึกประชาธิปไตยมากกว่าพนักงานที่ทำงานสังกัดองค์กรรัฐ/รัฐวิสาหกิจ และยังพบอีกว่าพนักงานที่มีระยะเวลาทำงานในองค์กรไม่เกิน 5 ปี 6-10 ปี และ 11-15 ปี มีจิตสำนึกประชาธิปไตย มากกว่าพนักงานที่มีระยะเวลาทำงานในองค์กรมากกว่า 15 ปี3. ลักษณะประชากรที่มีเพศ ช่วงอายุ และลักษณะองค์กร ที่แตกต่างกัน มีทัศนคติต่อการสื่อสารภายในองค์กรเกี่ยวกับพฤติกรรมการมีส่วนร่วมทางการเมืองบนสื่อสังคมออนไลน์ไม่แตกต่างกัน ในขณะที่พนักงานที่มีระยะเวลาทำงานในองค์กรแตกต่างกัน มีทัศนคติต่อการสื่อสารภายในองค์กรเกี่ยวกับพฤติกรรมการมีส่วนร่วมทางการเมืองบนสื่อสังคมออนไลน์แตกต่างกัน โดยพบว่า พนักงานที่มีระยะเวลาทำงานในองค์กรไม่เกิน 5 ปี 6-10 ปี และ 11-15 ปี มีระดับทัศนคติที่ดีต่อการสื่อสารภายในองค์กรเกี่ยวกับพฤติกรรมการมีส่วนร่วมทางการเมืองบนสื่อสังคมออนไลน์ของพนักงาน มากกว่า พนักงานที่มีระยะเวลาทำงานในองค์กรมากกว่า 15 ปี4. จิตสำนึกประชาธิปไตยไม่มีความสัมพันธ์กับพฤติกรรมการมีส่วนร่วมทางการเมืองบนสื่อสังคมออนไลน์ของพนักงานในทุกกิจกรรม5. พฤติกรรมการมีส่วนร่วมทางการเมืองบนสื่อสังคมออนไลน์ มีความสัมพันธ์กับทัศนคติของพนักงานที่มีต่อการสื่อสารภายในองค์กรเกี่ยวกับพฤติกรรมการมีส่วนร่วมทางการเมืองบนสื่อสังคมออนไลน์ ซึ่งเป็นความสัมพันธ์ทางบวก โดยด้านที่มีความสัมพันธ์สูงสุดคือ ด้านช่องทางการสื่อสาร ด้านผู้ส่งสาร และด้านประเภทการสื่อสาร ตามลำดับ ส่วนด้านเนื้อหาสารไม่พบความสัมพันธ์
DOI: 10.14457/tu.the.2020.985
title: การเปิดรับสื่อ การรับรู้ส่วนประสมทางการตลาดและพฤติกรรมการบริโภคชานมไข่มุกพรีเมียมแบรนด์

description: การศึกษาเรื่อง “การเปิดรับสื่อ การรับรู้ส่วนประสมทางการตลาด และพฤติกรรมการบริโภคชานมไข่มุกพรีเมียมแบรนด์” มีวัตถุประสงค์เพื่อศึกษา ลักษณะทางประชากร การเปิดรับสื่อ การรับรู้ส่วนประสมทางการตลาด และพฤติกรรมการบริโภคชานมไข่มุกพรีเมียมแบรนด์ เป็นวิจัยเชิงปริมาณ (Quantitative Approach) เครื่องมือในการเก็บรวบรวมข้อมูลคือ แบบสอบถามทางออนไลน์ (Internet-based questionnaire) กลุ่มตัวอย่างมีอายุ 18 ปีขึ้นไป และเคยบริโภคชานมไข่มุกพรีเมียมแบรนด์ จำนวน 400 แบบสอบถาม สถิติที่ใช้ในการวิเคราะห์ ได้แก่ สถิติเชิงพรรณนา (Descriptive Statistics Analysis) ค่าเบี่ยงเบนมาตรฐาน (Standard Deviation) และการวิเคราะห์ข้อมูลเชิงอนุมาน (Inferential Statistic) ผลการวิจัยพบว่า1. ลักษณะทางประชากร: กลุ่มตัวอย่างส่วนใหญ่เป็นเพศหญิง มีอายุอยู่ในช่วง 21-25 ปี มีระดับการศึกษาปริญญาตรี อาชีพพนักงานบริษัท/ห้างร้านเอกชน และมีรายได้ส่วนตัวต่อเดือน 15,000-30,000 บาท 2. การเปิดรับสื่อ: กลุ่มตัวอย่างเปิดรับสื่อออนไลน์ทาง Social Media Delivery Page (ค่าเฉลี่ย 3.77) และเปิดรับข้อมูลข่าวสารเกี่ยวกับสินค้าชานมไข่มุกพรีเมียมแบรนด์จากสื่อออฟไลน์ คือ สื่อ ณ จุดขาย (ค่าเฉลี่ย 4.05) มากที่สุด 3. การรับรู้ส่วนประสมทางการตลาด: ภาพรวมกลุ่มตัวอย่างมีการรับรู้ส่วนประสมทางการตลาดเกี่ยวกับสินค้าชานมไข่มุกพรีเมียมแบรนด์ทั้งหมด 4 ด้าน เรียงตามลำดับดังนี้ การรับรู้ปัจจัยด้านช่องทางการจัดจำหน่าย (ค่าเฉลี่ย 4.25) ปัจจัยด้านผลิตภัณฑ์ (ค่าเฉลี่ย 4.03) ปัจจัยการส่งเสริมการตลาด (ค่าเฉลี่ย 3.90) และปัจจัยด้านราคา (ค่าเฉลี่ย 3.79) 4. พฤติกรรมการบริโภคชานมไข่มุกพรีเมียมแบรนด์: โดยเฉลี่ยบริโภคชานมไข่มุกพรีเมียมแบรนด์เดือนละ 2-3 ครั้ง ค่าใช้จ่ายในการซื้อชานมไข่มุกพรีเมียมแบรนด์ 107 บาท/แก้ว ส่วนมากบริโภคในช่วงเวลา 14.01-16.00 น. 5. การเปิดรับสื่อออนไลน์มีความสัมพันธ์กับการรับรู้ส่วนประสมทางการตลาดชานมไข่มุกพรีเมียมแบรนด์ในทุกด้าน โดยการรับรู้ผลิตภัณฑ์ (r=0.567) และการรับรู้การส่งเสริมการตลาด (r=0.522) มีความสัมพันธ์อยู่ในระดับสูง ส่วนการรับรู้ราคา (r=0.412) และการรับรู้ช่องทางการจัดจำหน่าย (r=0.383) มีความสัมพันธ์อยู่ในระดับปานกลาง สำหรับการเปิดรับสื่อออฟไลน์มีความสัมพันธ์กับการรับรู้ส่วนประสมทางการตลาดชานมไข่มุกพรีเมียมแบรนด์ในทุกด้าน โดยการรับรู้ผลิตภัณฑ์ (r=0.476) การรับรู้การส่งเสริมการตลาด (r=0.428) การรับรู้ราคา (r=0.420) และการรับรู้ช่องทางการจัดจำหน่าย (r=0.322) ทุกด้านมีความสัมพันธ์อยู่ในระดับปานกลาง 6. การรับรู้ส่วนประสมทางการตลาดชานมไข่มุกพรีเมียมแบรนด์ในทุกด้านมีความสัมพันธ์กับความถี่ในการบริโภคชานมไข่มุกพรีเมียมแบรนด์ โดยการรับรู้ผลิตภัณฑ์ (r=0.304) มีความสัมพันธ์อยู่ในระดับปานกลาง ส่วนการรับรู้ราคา (r=0.261) การรับรู้การส่งเสริมการตลาด (r= 0.209) และการรับรู้ช่องทางการจัดจำหน่าย (r=0.172) มีความสัมพันธ์อยู่ในระดับต่ำ